ಒಪ್ಪತ್ತಿನ ಊಟಕ್ಕಾಗಿ ಕಿಡ್ನಿ, ಲಿವರ್ ಮಾರಾಟಕ್ಕಿಟ್ಟ ಗಾಯಕ..! ತಿರುವನಂತಪುರಂ, ಜು.16 ಕೋವಿಡ್ ಸೃಷ್ಟಿಸಿರುವ ಹೃದಯ ವಿದ್ರಾವಕ ಅವಾಂತರಗಳು ಒಂದೊಂದಲ್ಲ. ವಿಶೇಷ ಚೇತನ ಹೊಂದಿರುವ 59 ವರ್ಷದ ಗಾಯಕರೊಬ್ಬರು ಒಪ್ಪತ್ತಿನ ಊಟಕ್ಕೂ ಗತಿಯಿಲ್ಲದೆ ಕಸದ ರಾಶಿಯ ನಡುವೆ ಬಿದ್ದಿದ್ದ ಆಹಾರವನ್ನು ನಾಯಿಗಳ ಜೊತೆ ಕಿತ್ತಾಡಿಕೊಂಡು ತಿಂದು, ಕೊನೆಗೆ ಬದುಕಿಗಾಗಿ ತನ್ನ ಕಿಡ್ನಿ ಮತ್ತು ಯಕೃತ್ನ್ನು ಮಾರಾಟಕ್ಕಿರುವ ಘಟನೆ ನಡೆದಿದೆ. ರೊನಾಲ್ಡೋ ವಿಕಲಚೇತನರಾಗಿದ್ದು, ಮಾರ್ಪಡಿಸಿದ ಸ್ಕೂಟರ್ ಮೇಲೆ ಕುಳಿತು ಬೀದಿಯಲ್ಲಿ ಹಾಡುತ್ತಾ ಅಲ್ಪಸ್ವಲ್ಪ ಸಂಪಾದನೆ ಮಾಡುತ್ತಿದ್ದರು. ಕೋವಿಡ್ನ ಕಾರಣಕ್ಕೆ ಲಾಕ್ಡೌನ್ ಆದ ಬಳಿಕ ಬೀದಿಯಲ್ಲಿ, ರಸ್ತೆಯಲ್ಲಿ ಜನರೇ ಇಲ್ಲದೆ ಭೂತದ ನಗರಗಳಾಗಿವೆ. ಲಾಕ್ಡೌನ್ ತೆರವುಗೊಂಡ ಬಳಿಕವೂ ವ್ಯಕ್ತಿಗತ ಅಂತರ ಕಾಪಾಡಿಕೊಳ್ಳಬೇಕಿರುವುದರಿಂದ ಜನ ಸಂದಣಿ ಸೇರುತ್ತಿಲ್ಲ. ಹೀಗಾಗಿ ರೋನಾಲ್ಡೋ ಅವರ ಗಾಯನಕ್ಕೆ ಪ್ರತಿಫಲ ಇಲ್ಲವಾಗಿದೆ. ರೋನಾಲ್ಡೋ ಅವರ ಪತ್ನಿ ಮೃತಪಟ್ಟಿದ್ದಾರೆ. ಒಬ್ಬ ಮಗಳನ್ನು ತಮಿಳುನಾಡಿಗೆ ಮದುವೆ ಮಾಡಿಕೊಡಲಾಗಿದೆ. ಒಬ್ಬ ಮಗನಿದ್ದು, ಆತ ಅಪರಾಧ ಪ್ರಕರಣವೊಂದರಲ್ಲಿ ಜೈಲು ಪಾಲಾಗಿದ್ದಾನೆ. ಬೀದಿಯಲ್ಲಿ ಹಾಡುತ್ತಲೇ ಗಳಿಸಿದ ಒಂದಿಷ್ಟು ಹಣದಲ್ಲಿ ಚಿಕ್ಕ ಮನೆ ಮಾಡಿಕೊಂಡಿದ್ದರು. ಮದುವೆಯ ಬಳಿಕ ಮಗಳು ಆಸ್ತಿಯಲ್ಲಿ ಪಾಲು ಕೇಳಿದ್ದರಿಂದ ಮನೆಯನ್ನು ಮಾರಾಟ ಮಾಡಬೇಕಾಯಿತು. ಮನೆ ಮಾರಿದ ಹಣವನ್ನು ಮಕ್ಕಳಿಗೆ ಹಂಚಿದ ಬಳಿಕ ರೊನಾಲ್ಡೋ ಬೀದಿಗೆ ಬಿದ್ದರು. ಬೀದಿಯಲ್ಲಿ ಹಾಡಲು ಮಾರ್ಪಡಿಸಿಕೊಂಡಿದ್ದ ಸ್ಕೂಟರ್ ಅನ್ನೇ ಮನೆ ಮಾಡಿಕೊಂಡು ವಾಸಿಸಲಾರಂಭಿಸಿದರು. ಲಾಕ್ಡೌನ್ ಅವರ ಜೀವನವನ್ನು ಸಂಪೂರ್ಣವಾಗಿ ಬೀದಿಗೆ ತಂದು ನಿಲ್ಲಿಸಿತ್ತು. ಜನರಿಲ್ಲದೆ ದುಡಿಮೆ ಇಲ್ಲದೆ ಸಂಕಷ್ಟಕ್ಕೆ ಸಿಲುಕಿದರು. ಹಸಿವು ತಡೆಯಲಾರದೆ ಕಸದ ರಾಶಿಯ ನಡುವೆ ಬಿದ್ದಿದ್ದ ಆಹಾರವನ್ನು ನಾಯಿಗಳ ಜೊತೆ ರೋನಾಲ್ಡೋ ಹಂಚಿಕೊಂಡಿದ್ದನ್ನು ತಾವು ನೋಡಿರುವುದಾಗಿ ವಾಚ್ ರಿಪೇರಿ ಅಂಗಡಿಯಲ್ಲಿದ್ದ ವ್ಯಕ್ತಿ ನೋಡಿದ್ದಾಗಿ ಹೇಳಿದ್ದಾರೆ. ತನಗೆ ಕಸದ ನಡುವೆ ಬಿದ್ದಿದ್ದ ಆಹಾರವನ್ನು ತಿನ್ನುವುದು ಇಷ್ಟವಿಲ್ಲ, ಆದರೆ ಬೇರೆ ದಾರಿ ಇಲ್ಲ, ಹಸಿವು ತಡೆಯುತ್ತಿಲ್ಲ. ಭಿಕ್ಷೆ ಬೇಡಲು ಮನಸ್ಸು ಒಪ್ಪುತ್ತಿರಲಿಲ್ಲ. ಈಗ ಭಿಕ್ಷೆ ಬೇಡಿದರೂ ಹೊಟ್ಟೆ ತುಂಬುತ್ತಿಲ್ಲ ಎಂದು ರೋನಾಲ್ಡೊ ಹೇಳಿಕೊಂಡಿದ್ದಾರೆ. ಅಂಗವೈಕಲ್ಯಕ್ಕಾಗಿ ಸರ್ಕಾರದಿಂದ ದೊರೆಯುತ್ತಿರುವ 1500 ರೂಪಾಯಿಗಳೇ ನನ್ನ ಖಚಿತ ಆದಾಯ. ಅದು ಊಟಕ್ಕೂ ಸಾಲುತ್ತಿಲ್ಲ. ತಮ್ಮಲ್ಲಿರುವ ಗಾಯಕ ನಿವೃತ್ತಿಯಾಗಿದ್ದಾನೆ, ಅವನು ಸಾವಿಗಾಗಿ ಕಾಯುತ್ತಿದ್ದಾನೆ. ನನ್ನಲ್ಲಿರುವ ಮೂತ್ರಪಿಂಡ ಮತ್ತು ಯಕೃತ್ ಅನ್ನು ತೆಗೆದುಕೊಳ್ಳಿ, ಪ್ರತಿಯಾಗಿ ನೀವು ನೀಡುವ ಸ್ವಲ್ಪ ಹಣ ಒಂದಷ್ಟು ದಿನ ನನ್ನ ಜೀವನವನ್ನು ಮುಂದುವರೆಸಬಹುದು ಎಂದು ತನ್ನ ಸ್ಕೂಟರ್ನಲ್ಲಿ ಬೋರ್ಡ್ ತಗಲಿ ಹಾಕಿಕೊಂಡಿದ್ದಾರೆ. ಇದು ಸಾಮಾಜಿಕ ಜಾಲ ತಾಣದಲ್ಲಿ ವೈರಲ್ ಆಗುತ್ತಿದ್ದಂತೆ ಹೃದಯವಂತರ ಮನಃಕಲಕಿದೆ. ಹಲವಾರು ಮಂದಿ ಸಹಾಯಕ್ಕೆ ಮುಂದಾಗಿದ್ದಾರೆ. ಸಾರಿಗೆ ಸಚಿವ ಅಂಥೋನಿರಾಜು ಮತ್ತು ತ್ರಿಕ್ಕಕ್ಕರ ಕ್ಷೇತ್ರದ ಶಾಸಕ ಪಿ.ಟಿ.ಥಾಮಸ್ ಅವರು ರೋನಾಲ್ಡೋರನ್ನು ಸಂಪರ್ಕಿಸಿ ನೆರವು ನೀಡಲು ಮುಂದಾಗಿದ್ದಾರೆ. ಸರ್ಕಾರದಿಂದಲೂ ನೆರವು ಕೊಡಿಸುವ ಭರವಸೆ ನೀಡಿದ್ದಾರೆ.